Επιδίωξε να παρουσιάσει μια γενική πολιτική για τον καλύτερο συντονισμό της καταπολέμησης του εγκλήματος στον κυβερνοχώρο. Στόχοι και δράσεις Στόχος της ανακοίνωσης ήταν η ενίσχυση της καταπολέμησης του εγκλήματος στον κυβερνοχώρο σε εθνικό, ευρωπαϊκό και διεθνές επίπεδο μέσα από: 1. Βελτιωμένη επιχειρησιακή συνεργασία μεταξύ των αρχών επιβολής του νόμου μέσω της ενίσχυσης και της διευκρίνισης των αρμοδιοτήτων της Europol, της Eurojust και άλλων δομών. 2. Συντονισμένα και διασυνδεδεμένα προγράμματα κατάρτισης για τις αρχές επιβολής του νόμου και τις δικαστικές αρχές των χωρών της ΕΕ συμπεριλαμβανομένων της Europol, της Eurojust, της Ευρωπαϊκής Αστυνομικής Ακαδημίας και του Ευρωπαϊκού Δικτύου Κατάρτισης Δικαστικών. 3. Βελτιωμένη πολιτική συνεργασία και συντονισμό μεταξύ των χωρών της ΕΕ με τη δημιουργία μονίμου ευρωπαϊκού σημείου επαφής για την ανταλλαγή πληροφοριών καθώς επίσης και ευρωπαϊκής πλατφόρμας κατάρτισης σχετικά με το έγκλημα στον κυβερνοχώρο. 4. Πολιτική και νομική συνεργασία με τρίτες χώρες μέσω της Σύμβασης για το έγκλημα στον κυβερνοχώρο του Συμβουλίου της Ευρώπης το 2001 (και του συμπληρωματικού της πρωτοκόλλου), της ομάδας Λυών-Ρώμη του G8 για το έγκλημα υψηλής τεχνολογίας και έργων που διαχειρίζεται η Interpol. 5. Βελτιωμένο διάλογο μεταξύ δημόσιου και ιδιωτικού τομέα για την καλλιέργεια αμοιβαίας εμπιστοσύνης και την ανταλλαγή σχετικών πληροφοριών. 6. Τυποποίηση της νομοθεσίας και των ορισμών των χωρών της ΕΕ στον τομέα του εγκλήματος στον κυβερνοχώρο. 7. Διαμόρφωση μετρήσεων/δεικτών όσον αφορά την έκταση του εγκλήματος στον κυβερνοχώρο. 8. Ευαισθητοποίηση όσον αφορά τους κινδύνους και το κόστος του εγκλήματος στον κυβερνοχώρο. 9. Ερευνητικά προγράμματα της ΕΕ, όπως στο πλαίσιο του Ταμείου Εσωτερικής Ασφάλειας - Αστυνομία.